Forseti ísraelska þingsins tilkynnir formlega í dag að ný ríkisstjórn hafi verið mynduð. Hún sver embættiseið í síðasta lagi eftir eina viku.
Staðfest verður formlega á ísraelska þinginu í dag að Yair Lapid, leiðtogi miðjuflokksins Yesh Atid, hafi myndað nýja ríkisstjórn. Hún sver embættiseið í síðasta lagi eftir viku. Benjamín Netanyahu, fráfarandi forsætisráðherra, segir að kosningasvikum hafi verið beitt til að koma honum frá völdum.
Átta flokkar eiga aðild að hinni nýju ríkisstjórn. Að sögn stjórnmálaskýrenda sameinar þá fátt annað en viljinn til að koma frá völdum Benjamín Netanyahu, forsætisráðherra Ísraels til fimmtán ára, þar af tólf þeirra síðustu. Tilraunir Yairs Lapids til stjórnarmyndunar skiptu sköpum þegar Naftali Bennett, leiðtogi hægriflokksins Yamina, snerist á sveif með honum. Samkvæmt stjórnarsáttmálanum verður Bennett forsætisráðherra til 27. ágúst 2022. Lapid verður utanríkisráðherra og tekur við embættinu af Bennett, sem verður þá innanríkisráðherra. Í stjórnarsáttmálanum kemur fram að nýja stjórnin setur sér það markmið að ganga frá fjárlögum innan hundrað daga, ella segir hún af sér.
Netanyhahu hótar því að róa að því öllum árum að koma nýju stjórninni frá völdum. Hann sakar Naftali Bennett um svívirðilegustu kosningasvik í sögu lýðræðisins fyrir að hafa gengið til liðs við vinstrimenn. Þá skorar hann á alla hægrimenn á þingi að fella stjórnina þegar atkvæði verða greidd um traustsyfirlýsingu á hana. Stjórnin hefur einungis eins manns meirihluta á Knesset, ísraelska þinginu.
Forseti ísraelska þingsins tilkynnir formlega í dag að ný ríkisstjórn hafi verið mynduð. Hún sver embættiseið í síðasta lagi eftir viku.